Milá Marienka Rudavská, moja priateľka a kolegyňa.

Mala som Ťa rada ako človeka s čistou, priezračnou , citlivou dušou a vážila som si Ťa ako umelkyňu, ktorá posunula textilnú tvorbu na Slovensku z polohy inšpirujúcej sa ľudovým remeslom až do prejavu súčasného umenia. Tvoje „handričkové“ tapisérie boli jedinečné a jednoznačné čo do výrazu, kompozície a farebnosti. Neskoršie artefakty použitím rôzneho druhu tkania a rôzneho materiálu napnuté na kovový rám dostali trojrozmernú dimenziu a poéziu nadčasového mobiliáru.

Popri umeleckej činnosti si bola príkladná matka dvoch detí a dobrá manželka svojmu druhovi Ondrejovi. Spolu ste zažívali dobré aj zlé, vzájomne ste si pomáhali, často v príkrom rozpore s ambíciami našej „strany a vlády“ ako sme všetci nazývali Komunistickú stranu a jej vládu.

Našťastie prišiel november 1989 a všetkým odľahlo.

Marienka, je mi smutno za Tebou, budeš nám všetkým chýbať, bude nám chýbať tvoja dobrota, tvoja ľudskosť.

Našťastie tvoje diela tu zostávajú a budú večnou spomienkou na citlivú umelkyňu čarujúcu s textilným vláknom pre radosť a poučenie nás ostatných.

Česť Tvojej pamiatke.

Lýdia Jergušová-Vydarená